齋居感興二十首  其六
作者：朱熹
朝代：宋

paragraphs: 東京失其御，刑臣弄天綱。
西園植姦穢，五族沉忠良。
青青千里草，乘時起陸梁。
當塗轉凶悖，炎精遂無光。
桓桓左將軍，仗鉞西南疆。
伏龍一奮躍，鳳雛亦飛翔。
祀漢配彼天，出師驚四方。
天意竟莫回，王圖不偏昌。
晉史自帝魏，後賢盍更張。
世無魯連子，千載徒悲傷。